UD ga råd i forkant av søknad

Endte med 6 millioner til Støre-venn

Nå er papirene borte

AVVISER HABILITETSBRUDD: Utenriksminster Jonas Gahr Støre (Ap) under pressekonferansen der han avviser å ha begått habilitetsbrudd da UD bevilget 6 millioner i 2008 til Senter for nordområdelogistikk og støtte til en personlig venn, reder Felix Tschudi, som eier Tschudi Shipping. Foto: Berit Roald / Scanpix

Tschudi-dokumenter forsvunnet

(VG) Flere dokumenter i Tschudi-saken finnes ikke i Utenriksdepartementets arkiv.

Stein Nervik

Bjørn Haugan

30. mars 2012

Artikkelen er over åtte år gammel

Dette sier loven: «Offentlege organ pliktar å ha arkiv, og desse skal vera ordna og innretta slik at dokumenta er tryggja som informasjonskjelder for samtid og ettertid.» (Fra Arkivlova § 6)

«Organet skal føre journal etter reglane i arkivlova med forskrifter.» (Fra Offentleglova § 10)

«Eit offentleg organ skal ha ein eller fleire journalar for registrering av dokument i dei sakene organet opprettar. I journalen skal ein registrere alle inngåande og utgåande dokument som etter offentleglova § 4 må reknast som saksdokument for organet, dersom dei er gjenstand for saksbehandling og har verdi som dokumentasjon.» (Fra Forskrift om offentlege arkiv § 2-6)

«Saksdokument for organet er dokument som er komne inn til eller lagde fram for eit organ, eller som organet sjølv har oppretta, og som gjeld ansvarsområdet eller verksemda til organet. Eit dokument er oppretta når det er sendt ut av organet.» (Fra Offentleglova § 4) Vis mer

Nå krever opposisjonen at Jonas Gahr Støre (Ap) legger alle kortene på bordet.

24. september 2008 sendte Rederiforbundet en e-post til UD, hvor de vedlegger et notat, som trolig er deres utkast til søknad til UD om pengestøtte til den omstridte Tschudi-stiftelsen.

I svaret 25. september gir UD råd om hvordan Rederiforbundet bør utforme en søknad - tre uker før den offisielt sendes inn til departementet:

«Absolutt stor forbedring av notatet. (..) (men) bør vel sies litt mer om visjoner, potensiale rundt Kirkenes.»

Den offisielle søknaden som blir sendt 10.oktober 2008 er offentlig.

VG har derimot søkt om å få innsyn i alle versjoner av utkastet som ble sendt til UD 24.september.

Men UD gir ikke VG innsyn. Fordi dokumentene ikke finnes.

BAKGRUNN: UD ga millioner til Støre-venns stiftelse

- Burde vært arkivert

- Utkastet ble ikke vurdert som arkivverdig i 2008 og eksisterer derfor heller ikke i UDs arkiv, skriver underdirektør Frode Overland Andersen i en e-post til VG.

KRITISK: Professor Hans Petter Graver mener UDs behandling er i strid med loven. FOTO: KNUT ERIK KNUDSEN/VG

Professor Hans Petter Graver ved Universitet i Oslo sier UDs behandling er i strid med både arkiv- og offentlighetsloven.

- Her er det helt klart snakk om saksbehandling. Slik jeg ser det, burde dokumentet vært journalført og arkivert. At det er snakk om et utkast kan ikke brukes som begrunnelse når det kommer utenfra, sier Graver som regnes som en av de fremste eksperter innenfor forvaltningsrett.

SØK I DATABASEN: Hjelp oss å granske statsrådenes pengebruk

- Ulovlig

Det er Riksarkivet som fører tilsyn med departementenes journalføring. Avdelingsdirektør Anne Mette Dørum kan ikke si noe om det konkrete vedlegget, men forteller at reglene for hva som skal journalføres er klare:

- Dokumenter og korrespondanse som fører til saksbehandling eller er å oppfatte som viktig dokumentasjon i en sak, skal journalføres, sier Dørum.

- Dette dokumentet har sirkulert i departementet og det er også gitt et svar til avsender. Er det saksbehandling?

- Saksbehandling er alle aktiviteter som fører til en beslutning, forteller avdelingsdirektøren.

- Er det lovbrudd å ikke føre journal?

- Hvis man ikke fører journal, er det et brudd på offentlighets

- og arkivloven, sier Dørum.

Endelig versjon arkivert

I UD står man fast på at beslutningen var riktig.

- En forutsetning for at noe skal være arkivverdig er blant annet at det må ha verdi som dokumentasjon. På det tidspunktet korrespondansen fant sted ble utkastet til notat vurdert som ikke arkivverdig. Da UD mottok den endelige versjonen av notatet som vedlegg til Rederiforbundets søknad ble denne journalført og arkivert, skriver underdirektør Frode Overland Andersen.

OVERRASKET: Per Kristian Foss (H) i Stortingets kontroll- og konstitusjonskomité ønsker offentliggjøring av samtlige dokumenter i saken. FOTO: HELGE MIKALSEN/VG

UDs hemmelighold vekker oppsikt blant de borgerlige i Stortingets kontroll- og konstitusjonskomité, som nå begynner å bli samlet i sin kritikk av Støre.

- Dette minner om en tildekkingsmanøver. Det overrasker meg at UD har en så lemfeldig omgang med loven, sier Høyres Per Kristian Foss.

Forventer opprydding

Han mener hemmeligholdet svekker både departementet og utenriksministeren.

- En offentliggjøring av samtlige dokumenter er nå helt avgjørende for tilliten til Gahr Støre. Og departementet kan ikke være bekjent av de ikke kan lovverket, sier Foss.

Anders Anundsen (Frp) er også kritisk.

- Jeg forventer at UD nå gjennomgår sine rutiner og rydder opp. Det overrasker meg at vi stadig kommer over saker der departementene slurver med journalføringen, sier Anundsen.

- Hvorfor er mangelfull journalføring alvorlig?

- Dersom dokumenter og korrespondanse ikke journalføres i henhold til lovverket, mister borgerne muligheten til å etterprøve beslutninger som blir tatt. Skjer det, mister man også muligheten til å kontrollere at lovverket blir fulgt, sier Anundsen.

- Klart brudd

Høyre og Frp har flere ganger uttrykt seg meget kritisk til Støres håndtering av Tschudi-saken.

Nå går også KrF ut:

- Ut fra det som har kommet frem, mener jeg det nå er grunnlag for å si at Støre burde ha bedt om ekstern habilitetsvurdering med en gang, sier Geir Bekkevold.

Om korrespondanse-krøllen VG omtaler i dag, er han også klar:

- Det fremstår som klart brudd på reglementet å unndra dette notatet. Jeg er også kritisk til at UD går inn og rådgir søker om hvordan søknaden bør se ut. Jeg tror det vil bli en av de fremste lærdommene når vi har vært gjennom alle sakene, at et departement ikke skal rådgi slik, de skal opptre nøytralt, sier Bekkevold.

Han viser til at UD i sitt svar til Rederiforbundet både skriver at det har skjedd stor forbedring av notatet og at de ber om mer visjoner om Kirkenes.

- Jeg må si det er underlig å se, sier han.

Publisert: 30.03.12 kl. 06:38

Les også

Mer om Arbeiderpartiet (Ap)